**馬利奧系列**係任天堂推出嘅一系列電子遊戲，由馬利奧做主角 ，好多時重有佢細佬Luigi出場。遊戲嘅目的最常見係馬利奧由反角Koopa手上救番Peach公主。

馬利奧（初時英文版係叫Jumpman，日文版就冇名）係由電子遊戲設計人宮本茂設計，並成為1981年出嘅Donkey Kong（金剛）遊戲要控制嘅角色。1983年，馬利奧同佢新設計嘅細佬Luigi喺孖寶兄弟出場。多年嚟，馬利奧喺大概200隻遊戲出現過，馬利奧系列遊戲賣出咗超過2億份，成為歷嚟最好賣嘅電子遊戲系列。

馬利奧系列亦衍生出馬利奧角色扮演遊戲系列、孖寶賽車系列同埋孖寶派對系列。

玩法
--

睇埋：平台遊戲
喺馬利奧系列平台遊戲，動作主要包括跳起踩死敵人，同埋避開敵人攻擊。喺後來嘅3D遊戲，有時要同多個敵人打埋身肉搏戰，過關亦可能有唔同要求，好似係打敗敵人或者解決問題。喺成個系列，儲升級法寶係遊戲嘅一個主要部分。

喺2D遊戲，每一關都係線性，並分為幾個唔同嘅世界，每一關都有啲隱藏嘅嘢，同埋跳關水管。早期2D遊戲嗰啲關只得一個出口，下一關亦冇得揀。超級孖寶兄弟3係第一隻提供世界地圖嘅遊戲。喺遊戲裏面，啲關顯示喺地圖上面，馬利奧行邊條路都有得揀。同一個世界嘅關唔順序玩甚至係跳關都得。超級馬利奧世界開始出現多過一個出口嘅關，開邊條新路視乎馬利奧喺嗰關邊個出口走。此外啲關過咗之後可以玩完再玩，而唔會迫你去下一關。

喺3D遊戲嘅關唔係線性，兼且係好自由。馬利奧要喺每一關攞Power Star或者Shine Sprites，攞得越多就去到越多地方。

### 不時出現嘅法寶

喺超級孖寶兄弟遊戲首次出現裝嘢嘅「箱」，佢哋入面有銀仔或者升級法寶。

超級蘑菇（スーパーキノコ，Super Mushroom）係種紅色加白點（原本係紅色加橙點）嘅蘑菇，同馬利奧差唔多大細，喺超級孖寶兄弟首次出現。馬利奧一攞到個蘑菇就可以變大隻（即係超級馬利奧），可以打爛一啲磚頭，同埋中咗招亦只會變返細隻而唔會即死（但亦有例外，例如跌落熔岩）。喺超級馬利奧狀態，大多數包含一個超級蘑菇嘅箱會提供更強嘅升級法寶，例如火花。喺RPG遊戲，呢啲蘑菇可以補充體力；而喺孖寶賽車系列，佢可以提供一次渦輪增壓加速。喺超級孖寶兄弟2有外觀相似嘅毒蘑菇（毒キノコ），一掂到就相當於中一次招。

1UP蘑菇（1UPキノコ，1-Up Mushroom）係種綠色加白點（原本係綠色加橙點）嘅蘑菇，同馬利奧差唔多大細，喺超級孖寶兄弟首次出現。馬利奧一攞到個蘑菇就可以獎一隻。

火花（ファイアフラワー，Fire Flower），同樣喺超級孖寶兄弟首次出現，可以令馬利奧變成Fire Mario。Fire Mario可以掟火球做武器，打低敵人。另外又有冰花（アイスフラワー，Ice Flower）可以令馬利奧變成Ice Mario，喺超級馬利奧銀河可以喺水面同埋熔岩整個冰面出嚟行，而喺新超級孖寶兄弟Wii就可以掟冰球冰封敵人，並利用佢哋做平台或者掟死其他敵人。

星星（スーパースター，Starman）喺超級孖寶兄弟首次出現，馬利奧攞到佢就可以變成無敵一段時間，喺一啲遊戲裏面可以走得更快。而喺超級馬利奧銀河出現嘅彩虹星，功能同佢差唔多，但馬利奧會成身彩虹色。

銀仔最早喺孖寶兄弟出現，喺超級孖寶兄弟同之後一啲系列遊戲，馬利奧儲夠100個銀仔就可以獎一隻。而喺馬利奧3D遊戲，銀仔可以補充體力（喺水底可以增加空氣）。而喺一啲遊戲好似RPG遊戲同埋孖寶派對系列，銀仔可以當錢使。 

水管係馬利奧系列一種常見嘅運輸方式。佢哋通常係綠色，但亦有啲係用第二啲色，並且有好多用途。水管可以通去遊戲裏面唔同地方，亦可能收埋敵人，又或者將馬利奧射上天。水管喺孖寶派對系列亦係一種法寶，可以跳去棋盤唔同地方。

角色
--

### 主要角色

所有人物主要喺競賽遊戲或外傳作品出場，但正篇遊戲至今大多只可以用馬利奧、Luigi進行遊戲。

瑪利奧（マリオ, Mario?）
初出作品：大金剛（1981年）
配音：查爾斯·馬爾蒂內（中文：查爾斯·馬爾蒂內）
本系列正篇作品嘅主人翁，意大利裔美國人嘅水管工，而家住喺蘑菇王國。身材矮又肥，性格勇敢無懼，成日都會義不容辭拯救陷入危機嘅蘑菇王國同對抗庫巴。
路易治（ルイージ, Luigi?）
初出作品：孖寶兄弟（1983年）
配音：Julien Bardakoff（孖寶賽車64 日版、孖寶派對、孖寶派對2、孖寶賽車Advance）、查爾斯·馬爾蒂內（中文：查爾斯·馬爾蒂內）（1997年－）
馬利奧嘅雙胞胎細佬，從第二玩家（2-Player）衍生出嚟嘅角色，亦都係住喺蘑菇王國嘅水管工。身材較高瘦，但性格較為溫柔細膽。
* 碧琪公主（ピーチ姫；英文叫Princess Peach，以前叫過做Princess Toadstool）
* 奇諾比奧（中文：奇諾比奧）（キノピオ；英文叫Toad）
* 耀西（中文：耀西）（ヨッシー）

### 輔助角色

* 黛西公主（デイジー姫；Princess Daisy）
* 奇諾比珂（キノピコ；英文叫Toadette）
* 奇諾爺爺（キノじい；英文叫Toadsworth）
* 羅潔塔（ロゼッタ；英文叫Rosalina）

### 敵人

* 龍王（クッパ, Koopa?）
* Koopalings（コクッパ）
	+ Roy Koopa（ロイ）
	+ Larry Koopa（ラリー）
	+ Iggy Koopa（イギー）
	+ Ludwig Von Koopa（ルドウィッグ）
	+ Lemmy Koopa（レミー）
	+ Wendy O. Koopa（ウェンディ）
	+ Morton Koopa, Jr.（モートン）
* 龍王 Jr.（クッパJr.；英文叫Bowser Jr.）
* Kamek（カメック）
* King Telesa（キングテレサ；英文叫King Boo）
* 華利奧（ワリオ；Wario）
* 華路易治（ワルイージ）

系列遊戲一覽
------

| 遊戲名 | 日文名 | 英文名 | 機種 | 推出日子 |
| --- | --- | --- | --- | --- |
| 大金剛 | ドンキーコング | Donkey Kong | 街機 | 1981年 |
| 大金剛Jr. | ドンキーコングJR. | Donkey Kong Jr. | 街機 | 1982年 |
| 水管孖寶兄弟 | マリオブラザーズ（Mario Brothers） | Mario Bros. | 紅白機 | 1983年 |
| 超級孖寶兄弟 | スーパーマリオブラザーズ（Super Mario Brothers） | Super Mario Bros. | 紅白機 | 1985年 |
| 超級孖寶兄弟2 | スーパーマリオブラザーズ2（Super Mario Brothers 2） | Super Mario Bros.: The Lost Levels | 紅白機 | 1986年 |
| 超級孖寶兄弟USA | スーパーマリオUSA（Super Mario USA） | Super Mario Bros. 2 | 紅白機 | 1988年 |
| 超級孖寶兄弟3 | スーパーマリオブラザーズ3（Super Mario Brothers 3） | Super Mario Bros. 3 | 紅白機 | 1988年 |
| 超級馬利奧樂園 | スーパーマリオランド | Super Mario Land | Game Boy | 1989年 |
| 超級瑪利奧世界 | スーパーマリオワールド | Super Mario World | 超級任天堂 | 1990年 |
| 超級馬利奧樂園2: 六個金幣 | スーパーマリオランド2 6つの金貨 | Super Mario Land 2: 6 Golden Coins | Game Boy | 1992年 |
| 超級馬利奧樂園3 華利奧樂園 | スーパーマリオランド3 ワリオランド（Super Mario Land 3: Wario Land） | Wario Land: Super Mario Land 3 | Game Boy | 1994年 |
| 耀西島 | スーパーマリオ ヨッシーアイランド（Super Mario Yoshi Island） | Yoshi's Island | 超級任天堂 | 1995年 |
| 孖寶兄弟64 | スーパーマリオ64 | Super Mario 64 | 任天堂64 | 1996年 |
| 陽光瑪利奧 | スーパーマリオサンシャイン | Super Mario Sunshine | GameCube | 2002年 |
| 新超級孖寶兄弟 | Newスーパーマリオブラザーズ（New Super Mario Brothers） | New Super Mario Bros. | 任天堂DS | 2006年 |
| 超級瑪利奧銀河 | スーパーマリオギャラクシー | Super Mario Galaxy | Wii | 2007年 |
| 新超級孖寶兄弟Wii | NewスーパーマリオブラザーズWii（New Super Mario Brothers Wii） | New Super Mario Bros. Wii | Wii | 2009年 |
| 超級瑪利奧銀河2 | スーパーマリオギャラクシー2 | Super Mario Galaxy 2 | Wii | 2010年 |
| 超級瑪利奧3D樂園 | スーパーマリオ3Dランド | Super Mario 3D Land | 任天堂3DS | 2011年 |
| 新超級孖寶兄弟2 | Newスーパーマリオブラザーズ2（New Super Mario Brothers 2） | New Super Mario Bros. 2 | 任天堂3DS | 2012年 |
| 新超級孖寶兄弟U | NewスーパーマリオブラザーズU（New Super Mario Brothers U） | New Super Mario Bros. U | Wii U | 2012年 |
| 超級瑪利奧立體世界 | スーパーマリオ3Dワールド | Super Mario 3D World | Wii U | 2013年 |
| 孖寶製作大師 | スーパーマリオメーカー | Super Mario Maker | Wii U | 2015年 |
| 超級瑪利奧 Run | スーパーマリオラン | Super Mario Run | iOS、Android | 2016年 |
| 超級瑪利奧奧德修記 | スーパーマリオ オデッセイ | Super Mario Odyssey | Switch | 2017年 |

參考
--

1. ↑  スーパーマリオブラザーズ，任天堂


維基同享有多媒體嘅嘢：  
**Mario (video game series)**